Predsjednik Udruge specijalne policije iz Domovinskog rata Josip Klemm pozdravio je hrvatske branitelje iz cijele Hrvatske, rekavši kako se na trgu okupilo između 50 i 60 tisuća ljudi, koji su, rekao je, pokazali koliko je Hrvatima potrebno zajedništvo

Porukom predsjedniku Vlade Zoranu Milanoviću da do četvrtka, kada će biti 200 dana da branitelji prosvjeduju ispred Ministarstva branitelja, započne javni dijalog pred medijima, da se izbjegnu manipulacije, laži i obmane kojima se njegova Vlada služi, koju je poslao predsjednik Udruge 100 postotnih invalida Domovinskog rata Đuro Glogoški, završio je »Skup zajedništva 100 posto za Hrvatsku – Zajedno do pobjede«, u organizaciji hrvatskih branitelja koji više od 190 dana prosvjeduju pred Ministarstvom branitelja.

Obrativši se nakon višesatnog zabavnog programa i nastupa kulturno umjetničkih društava, Glogoški je pred desetak tisuća okupljenih branitelja iz cijele zemlje te građana rekao da mjesecima nema razumijevanja za branitelje, ali i naglasio kako »mi nismo u Savskoj samo zbog hrvatskih branitelja nego zbog svakog malog čovjeka koji živi u Hrvatskoj.«

»Podsjećam na riječi koje smo zadnji put izrekli na ovome mjestu da je mali korak od Trga bana Jelačića do Trga svetog Marka. Ako ne možete osigurati budućnost hrvatskom narodu, odstupite, ako ne prije, onda na Dan državnosti 30. svibnja,« poručio je Glogoški.

Naglasio je da i zbog smrti Nevenke Topalušić, koja je preminula prvih dana prosvjeda, imaju obavezu, ne samo prema njoj nego i prema svima onima koji su dali život za slobodnu i samostalnu Hrvatsku.

Optužio je vlast da 195 dana nema razumijevanja za branitelje, ali ni za blokirane, Udruge Franak, radnike i seljake kao i za radnike uništenih i opljačkanih poduzeća, a njegov govore često je bio prekida pljeskom i povicima »Đuro Đuro«, te »u boj za narod svoj«.

Također, zamjerio je između ostalog da vlast nema razumijevanja i da nema želje za razgovor ni sa kim. Iznio je niz kritika prema hrvatskoj vlasti da izbjegava dijalog, obmanjuje građane te da izjednačava agresora i branitelje u pravima. Poručio je i onima, kako je rekao, koji imaju obavezu prema hrvatskom narodu da ako nisu spremni na zajedništvo i tako krenuti u hrvatsku budućnost neka odstupe, što su nazočni pozdravili burnim odobravanjem.

»Nemamo vremena čekati kraj vašeg mandata. Do četvrtka se odlučite jeste li spremni sudjelovati u zajedništvu ili niste, naglasio je Glogoški. Ako niste spremni na zajedništvo tada to javno recite, dodao je i ponovio da će 30. svibnja krenuti na Trg svetog Marka i da će tada netko morati otići.

Inače, današnji skup okupio je brojne branitelje iz svih dijelova zemlje kao i građana, a nastupili su brojni pjevači i kulturnu umjetnička društva. Organizatori su posebno zamjerili što je prvo bilo odobreno pa potom zabranjeno klapi HRM »Sveti Juraj« nastup na ovom skupu.

Uoči “Skupa zajedništva 100 posto za Hrvatsku – Zajedno do pobjede”, koji u subotu navečer na zagrebačkom Trgu bana Jelačića organiziraju hrvatski branitelji i invalidi koji više od 190 dana prosvjeduju pred Ministarstvom branitelja, u 18 sati u Zagrebačkoj katedrali je počela misa za domovinu.

Misu za domovinu, u povodu 20. obljetnice vojno-redarstvene akcije “Bljesak” te za sve poginule i stradale u Domovinskom ratu, u ispunjenoj katedrali predvodi zagrebački pomoćni biskup Ivan Šaško.

Biskup Šaško u propovjedi je govorio o pročišćavanju kao procesu koji dovodi do veće snage i obilja plodova, “na osobnoj razini često ju zovemo katarzom, a na društvenoj razini lustracijom. “Lustracija, pročišćavanje, u tijeku je i danas u Hrvatskoj, no pitanje je što se pročišćava”, poručio je.

Za hrvatske branitelje rekao je kako su obranili istinske vrijednosti hrvatskoga društva, da i danas traže zajedništvo i upozoravaju nas da “na hrvatskome stablu niču čudni plodovi, još čudnijih oblika”. “Neki su bezukusni, neki bezbojni, neki gorki, a neki truli. U visinama hrvatskoga stabla susrećemo plodove koji su nagriženi trulošću i otrovom one ideologije koja je hranila komunistički režim. Hrvatski su branitelji osvijetlili neistine i dali istini da se razgrana, pročišćujući tamu prošlosti i unoseći svježinu do debla hrvatske radosti. No, s vremenom su shvaćali da se lustracija perfidno primijenila na njih”, istaknuo je Šaško.

Dodao je kako su branitelji očitovali suprotnost neistinama i strahu, “dvjema polugama kojima vladaju totalitarizmi raznih predznaka”, iako se o njima, naglasio je, govori rječnikom uvreda i želi ih se ocrniti u vlastitom narodu. Namjerno se, ustvrdio je, stvara dojam kako nije jasno što branitelji traže, kako ne znaju artikulirati zahtjeve i ciljeve, kako nisu dorasli političkomu trenutku.

“Jarko svjetlo nad njima, nad pojedincima, ne dopušta vidjeti ostale probleme, a oni skoro 200 dana borave na cesti i osjećaju kako se režu grane koje su sposobne donijeti dragocjene plodove i pokazivati istinske hrvatske vrijednosti izrasle na stablu kršćanske kulture”, poručio je Šaško.